NOVA

Η NOVA είναι ελληνική ψηφιακή πλατφόρμα δορυφορικής συνδρομητικής τηλεόρασης η οποία από τον Απρίλιο του 2021 ανήκει στην Ολλανδική United Group B.V., μετά την εξαγορά της εταιρίας Forthnet η οποία μετονομάστηκε στη NOVA Τηλεπικοινωνίες η οποία με την σειρά της είχε εξαγοράσει το 2008 την Netmed Ν.V., μητρική των εταιρειών NetMed Hellas Α.Ε. (πρώην NetHold Hellas Α.Ε. και Super Hellas Α.Ε.) και MultiChoice Hellas A.E. που παρείχαν υπηρεσίες συνδρομητικής τηλεόρασης στην Ελλάδα και στην Κύπρο, και οι οποίες εντάχθηκαν μέσω συγχώνευσης το 2010 και το 2014 αντίστοιχα στην Forthnet Media Α.Ε. η οποία μετονομάστηκε στη Nova Broadcasting Α.Ε. και μετέπειτα μετετράπη σε μονοπρόσωπη-μονομετοχική επιχείριση ονόματι Nova Broadcasting Μονοπρόσωπη Α.Ε., ενώ πρωτύτερα ενέταξε μέσω συγχώνευσης τις εταιρείες Τηλεδράση και Synergistic Network Developments η οποία ανήκε στη NetMed Hellas.

Ξεκίνησε τον Δεκέμβριο του 1999 και ήταν η πρώτη ψηφιακή υπηρεσία του είδους της στην Ελλάδα (πρώτη αναλογική συνδρομητική υπηρεσία στην Ελλάδα ήταν το TV Plus του Δήμου Πειραιά).

Η συνδρομητική υπηρεσία προσφέρει ελληνικά και διεθνή προγράμματα όλων των ειδών. Διαθέτει 7 κινηματογραφικά, 17 αθλητικά, 7 παιδικά, 8 ντοκιμαντέρ και 7 μουσικά τηλεοπτικά κανάλια. Επιπλέον αναμεταδίδει τα εθνικής εμβέλειας συμβατικά κανάλια, κρατικά και ιδιωτικά (εκ των οποίων τα Alpha TV και Star Channel που επανήλθαν τον Ιούνιο του 2021 μετά την προηγούμενη έξοδο από την πλατφόρμα στις 1 Φεβρουαρίου και στις 5 Νοεμβρίου 2018 αντίστοιχα) και αρκετούς ραδιοφωνικούς σταθμούς, ελληνικούς και διεθνείς ενώ έχει πρόσβαση σε περισσότερα από 200 ελεύθερα δορυφορικά κανάλια και 100 ραδιοφωνικούς σταθμούς. Τα περισσότερα τηλεοπτικά κανάλια προβάλλονται με ελληνικούς υπότιτλους ενώ και τα 7 παιδικά κανάλια προβάλλονται με ελληνική μεταγλώττιση.

Αγορές

Στα τέλη του 2020, η United Group λίγο καιρό μετά την απόκτηση πλειοψηφικού πακέτου της τότε Forthnet, εξαγόρασε τον όμιλο μέσων ενημέρωσης NOVA στη Βουλγαρία που κατέχει και λειτουργεί το ομότιτλο εθνικής (πανβουλγαρικής) εμβέλειας τηλεοπτικό κανάλι, που την περίοδο 2000-2008 ανήκε στον όμιλο Αntenna, και μεταγενέστερα την περίοδο 2008-2019, στον τότε όμιλο μέσων ενημέρωσης Modern Times, της Σουηδίας.

Τον Απρίλιο του 2021 το ποσοστό της ταλαιπωρημένης οικονομικά Forthnet έφτασε το 100% εντάσσοντας και τυπικά την United Group στην Ελληνική αγορά, η οποία μετέτρεψε την επιχείρηση ονομαστικά στη NOVA Τηλεπικοινωνίες.

Τον Αύγουστο του 2021, η United Group, αποφάσισε να μπει και στον χάρτη της Ελληνικής κινητής τηλεφωνίας, εξαγοράζοντας την WIND Hellas με την οποία η NOVA έχει κάνει συμφωνία για τη μετάδοση των καναλιών Novasports για την ομότιτλη Wind Vision. Η εξαγορά εγκρίθηκε από την Γενική Διεύθυνση Ανταγωνισμού της Ευρωπαϊκής Ένωσης μετά από τέσσερις μήνες, κάτι που θα επισπεύσει την συγχώνευση των δύο εταιρειών, ενώ στην συμφωνία εξαγοράς περιλαμβάνεται ακόμα, και η απόκτηση της καρτοκινητής εταιρείας Q-Telecom η οποία ήταν ξεχωριστή εταιρεία που εξαγόρασε η τότε TIM Hellas το 2006 και απορρόφησε έναν χρόνο αργότερα λίγο καιρό μετά την μετονομασία του στο τρέχον. Από τον Μάιο του 2022 η Wind Vision αντικαταστάθηκε από την ομόσταβλη με τη NOVA EON TV λόγω της ένταξης της Wind Hellas στον όμιλο United.

Στις 15 Οκτωβρίου 2021, η NOVA ανακοίνωσε την κατάργηση των παλαιών υπηρεσιών και της εμπορικής τους διάθεσης εντός του διμήνου (μέχρι 15 Δεκεμβρίου). Επίσης, η εταιρεία για ανταγωνιστικούς λόγους, σταμάτησε οριστικά την συνεργασία της, με την Vodafone Greece, η οποία παρείχε και αυτή τα κανάλια Novasports (όπως και η WIND), πράττοντας πριν από μερικά χρόνια, συμφωνία για τη μετάδοση των καναλιών, για την ομότιτλη της, Vodafone TV. Αντίστοιχα, η NOVA, μετά την πλήρη συγχώνευση της με την WIND, σταδιακά θα κλείσει πανελλαδικά τα καταστήματα της, ενώ πιθανότατα, κάποια από αυτά, να μετατραπούν σταδιακά, ανακαινισμένα σε Nova.

Στις 10 Ιανουαρίου 2022 διάφορες ιστοσελίδες ανέφεραν πως η εταιρεία WIND θα αλλάξει ξανά όνομα, μετά από 15 χρόνια, είτε σε NOVA είτε σε EON, ωστόσο τελικά δέκα ημέρες αργότερα (στις 20 Ιανουαρίου) αναφέρθηκε πως το brand name θα καταργηθεί πλήρως για την Ελλάδα (αφού αποτελεί εμπορικό όνομα της WIND Tre Ιταλίας) και θα μετονομαστεί σε NOVA Τηλεπικοινωνίες το διάστημα Σεπτεμβρίου-Οκτωβρίου 2022, ενισχύοντας με αυτόν τον τρόπο τις ήδη προϋπάρχουσες υπηρεσίες της δεύτερης, στον τομέα internet και σταθερής, ενώ χάρις την WIND, μπαίνει και επισήμως και στην κινητή τηλεφωνία (που δεν έχει μπει ακόμη), ενώ παράλληλα η συνδρομητική τηλεόραση της NOVA, θα αποτελεί την ναυαρχίδα της νέας NOVA, η οποία υπάρχει στην αγορά για πάνω από 20 χρόνια. Στις αρχές Μαρτίου του 2022 θα ξεκινήσει, η επίσπευση συγχώνευσης των δύο εταιρειών (NOVA και WIND), ενώ στην τελική συγχώνευση το διάστημα Σεπτεμβρίου-Οκτωβρίου 2022 αναμένεται να γίνουν αλλαγές και στα συμβόλαια των συνδρομητών τους.

Τεχνικές λεπτομέρειες
Τα χαρακτηριστικά εκπομπής της NOVA είναι τα παρακάτω:
Κωδικοποίηση: MPEG-2 για τα κανάλια χαμηλής ευκρίνειας, MPEG-4 για τα κανάλια Υψηλής Ευκρίνειας.
Κρυπτογράφηση: Irdeto 2.
Διαμόρφωση: DVB-S2 (8PSK - SR 27500 - FEC 3/4) για τις συχνότητες 11.823 H, 11.938 H, 12.130 H, 12.169 H.

Τα κανάλια εκπέμπουν από τους δορυφόρους Eutelsat Hotbird 13B και 13C οι οποίοι βρίσκονται στην τροχιακή θέση των δεκατριών μοιρών ανατολικά (13.0°E). Τα περισσότερα κανάλια είναι χαμηλής ευκρίνειας (Standard Definition). Τον Σεπτέμβριο του 2010 ξεκίνησε η εκπομπή καναλιών υψηλής ευκρίνειας (High Definition) ενώ μετά από 11 χρόνια θα παρουσιάσει και θα διαθέσει εμπορικά την νέα της πλατφόρμα.

Βάση συνδρομητών
Η συνδρομητική πλατφόρμα στο τέλος Ιουνίου του 2015 έφτασε το ιστορικό υψηλό των 509.088 συνδρομητών, ενώ τον Ιούνιο του 2016 είχε 460.252 συνδρομητές (μείωση 9,6%). Στα τέλη Αυγούστου του 2016 η ανταγωνιστική συνδρομητική πλατφόρμα του ΟΤΕ πέρασε για πρώτη φορά στην πρώτη θέση, ξεπερνώντας τον αριθμό συνδρομητών της NOVA, αυξάνοντας τους συνδρομητές της σε 462.000. Τον Ιούλιο του 2017 έγινε γνωστό ότι η πλατφόρμα είχε περαιτέρω μείωση στους συνδρομητές και έφτασε τον αριθμό των 430.000.

Περιεχόμενο

Κινηματογράφος
Η NOVA έχει συνάψει συμφωνίες για την προβολή τηλεοπτικών σειρών και ταινιών με μεγάλα κινηματογραφικά στούντιο και ανεξάρτητες εταιρείες διανομής (π.χ.: MGM, Sony Pictures, Warner Bros., κ.ά.) και από το καλοκαίρι του 2021 με την NBCUniversal.

Αθλητικό περιεχόμενο
Τα κανάλια Novasports μεταδίδουν τους εντός έδρας αγώνες του Άρη, του Ατρόμητου, του ΠΑΣ Γιάννινα, του Ολυμπιακού, του ΠΑΟΚ και του Αστέρα Τρίπολης για την Σούπερ Λίγκ και όλους τους αγώνες της Ισπανικής Λα Λίγκα, της Γερμανικής Μπουντεσλίγκα, της Γαλλικής Λιγκ 1, της Ολλανδικής Έρεντιβιζι, της Βελγικής Τζούπιλερ Λίγκ, της Αγγλικής Τσάμπιονσιπ, του Αμερικάνικου MLS, της Ευρωλίγκας και πολλές ακόμη διοργανώσεις σε ποδόσφαιρο, μπάσκετ, τένις, βόλεϊ, γκολφ και μηχανοκίνητο αθλητισμό και από την σεζόν 2022-2023 την Πρέμιερ Λιγκ μετά από δεκαετή απουσία, για έξι χρόνια.

Σλόγκαν της πλατφόρμας

Λογότυπα

Δείτε επίσης
Τηλεπικοινωνίες στην Ελλάδα
Novacinema
Novasports
Novalifε
WIND Hellas
Q-Telecom

Παραπομπές

Εξωτερικοί σύνδεσμοι
Ιστοσελίδα της NOVA

Συνδρομητικές πλατφόρμες της Ελλάδας
Ελληνικά εμπορικά σήματα
Τηλεοπτικά κανάλια και σταθμοί οι οποίοι ιδρύθηκαν το 1999